21 sterf aan malaria in MpumalangaArgieffoto. Foto: Pixabay. Altesaam 21 mense in Mpumalanga het vanaf April tot Junie aan malaria gesterf en 1 790 malariagevalle is in hierdie tyd in die provinsie aangemeld. Mandla Zwane, waarnemende direkteur van oordraagbare siektes in die provinsie, het gesê die mense is almal in die Bosbokrand- en Thaba Chweu-gebiede dood. “Die uitbreking is verby en mense moenie hierdie provinsie vrees nie,” het Zwane gesê. Zwane het die hoë voorkoms van die siekte oor hierdie tydperk toegeskryf aan baie reën en verhoogde humiditeit in die provinsie vroeër vanjaar. Hy het gesê malaria word gewoonlik opgedoen wanneer ŉ persoon deur ŉ anopheles-muskiet gebyt is. “Daar is 754 gevalle van malaria in Bosbokrand en 55 gevalle in Thaba Chweu aangemeld,” het hy gesê. “Ons het baie reën in April gehad en dit maak die uitbroei van muskiete moontlik. Altesaam drie mense is in Bosbokrand dood en nog drie is in hospitale in ander gebiede dood nadat hulle vanaf Bosbokrand oorgeplaas is. Een mens is in Thaba Chweu dood. Ander plekke waar malaria voorgekom het, sluit gebiede soos Nkangala Nkomazi en Mbombela (Nelspruit) in.” Zwane het volgehou die provinsiale departement van gesondheid is in volle beheer van die siekte en is besig met bewusmaking onder gemeenskappe in die provinsie oor die simptome van malaria en voorkomingsmaatreëls. “Ons het die huishoudings wat geraak is, besoek en dit met chemikalieë gespuit,” het hy gesê. “Ons spanne het ook muskietbroeiplekke geïdentifiseer en seker gemaak dat die mense in hierdie gebiede behandel is.” Zwane het gesê omdat malariasimptome soortgelyk is aan griepsimptome soos koors, hoofpyn en sweet, kry mense dikwels nie gou genoeg mediese hulp nie. Hy het ŉ beroep gedoen op mense in die provinsie om dadelik dokter toe te gaan indien ŉ persoon griepsimptome toon. Die voorkoms van malaria en gevolglike sterftes in die provinsie is vanjaar hoër in vergelyking met verlede jaar.